**Tasakaalukas ja kogukondi kaasav areng on Jõelähtme valla kogukondadele parim**!

Selle aasta kohalike valimiste aktuaalne teema on raha. Kust võtta raha kõige valimiseelsel ajal lubatu täitmiseks?

Põhiline tuluallikas vallale on füüsilise isiku tulumaks ja maamaks. Mida rohkem on meil vallaregistris inimesi, seda rohkem laekub tulumaksu ka valla eelarvesse. Selleks aga, et rohkem maamaksu laekuks, tuleks teha juba karmimaid otsuseid: tõsta maamaksu määra maksimumini, kaotada ära soodustused maamaksule. Kas me oleme selleks kogukonna- liikmetena valmis? Või oskame, jalad maas, reaalseid valikuid teha? Praegu on meie investeeringuid ja laenukoormust suudetud hoida tasakaalus. Rahandusministeerium on andnud heakskiidu uue valla arengukava investeeringuplaanidele, kus kulutused püsivad reaalsuse piires vastavalt meie võimalustele. Seisan selle eest, et meie vallakodaniku maksukoormus ei tõuseks lakke! Uusi kergteid vallas rajatakse läbimõeldult ja vastutustundlikult valla eelarvet tasakaalus hoides, sest uuel perioodil on EL-i toetuse saamisel nõutav omaosaluse protsent 50% endise 10% asemel. Need investeeringud ei tohi pärssida valla muid olulisi arenguinvesteeringuid.

Alates 2021. aastast olen kohalikel valimistel kandideerinud parteituna Reformierakonna meeskonnas, kuna soovisime koos lasteaiatasu nulli viia. Lapsed ja noored on meie tulevik, mistõttu seisan ka praeguste valimiste järel jätkuvalt selle eest, et meie valla registris olevad lapsed on lasteaia kohatasust vabastatud, et toetada perede toimetulekut ja laste alusharidust. Igati teretulnud on vanemate, õpetajate ja kogukonna ettepanekud, kuidas lasteaiateenust veel paremaks muuta.

Loome vajaduspõhiselt juurde õppe- ja lasteaiakohti, et iga laps saaks õppida kodu lähedal tänapäevases, turvalises ja mitmekülgses õpikeskkonnas. Korraldame jätkuvalt edasi tasuta koolitransporti, et meie lapsed saaksid kooli ja tagasi koju ning seejuures kooli juures-lähedal osaleda ka huviringides.

Panustame jätkuvalt edasi laste ja noorte toetamisesse. **Seal, kus tekib huvi, sünnib tulevik ja huviharidus on laste ja noorte suunaviit tulevikku**! Saame lastele ja noortele pakkuda huviringe, õppetööd toetavaid tegevusi, äratades huvi-aidates neid tuleviku karjäärivalikutel. Nii saavad lapsed juba maast madalast julguse ise katsetada - avastada, käed külge panna ja lasta oma fantaasial lennata heas mõttes!

Toetame valla kogukondi ja külaelu – kaasame kogukondi ja elanikke otsuste tegemisse, et iga valla piirkond tunneks ennast väärtustatuna. Moodsal digiajastul püüdleme selle poole, et asjaajamisel vallaga oleks vähem bürokraatiat, - kiireneks ja - lihtsustuks.

Jõelähtme vald asub strateegiliste maavarade peal, mis piirab valla tasakaalustatud arengut: põhjapoolne valla osa riigimaanteest on graniidi-, paekivimaardla või muinsuskaitse piirangute all, lõunapoolne osa riigimaanteest on paekivi-, muinsuskaitse piirangute all. Seetõttu on valla piiranguteta aladele tekkinud tugev arendussurve, kus selliseid piiranguid pole, sest sinna saab veel ehitada ja arendada. Seisan selle eest, et riik tühistaks graniidimaardla piirangu, kuna sealt kaevandatav rabagraniit ei ole teadaolevalt kvaliteetne ehitusmaterjal. Kaevandussurve vähendamiseks osaleme jõuliselt riigi maapõuepoliitika ja maavarade planeerimise protsessis ning püüame koos kogukondadega leida olukorrale säästlike lahendusi, et säiliks meie atraktiivne elu- ja looduskeskkond. Selgeks peavad saama keskkonnariskid ja nende lahendused ning kompensatsioonimehhanismid kaevanduslubade väljastuse menetluses, kui siiski riigi survel uusi kaevandusi avatakse. Meie rahvuskivi lubjakivi ei ole taastuv maavara, kasutame seda säästvalt! Koos saame ka Maardu raba üleskaevandamise soovi riigi poolt pöörata ümber meie kogukondlikuks puhkealaks, kus tekiks ka esimene laudteed rappa Jõelähtme vallas meie noorte ja kogukondade liikumiseks.

E20 kiirtee Maardu - Jägala viadukti lõigul rekonstrueerimine ja Võerdla - Kemba tee ehitamine - rekonstrueerimine on riigi poolt küll "seisma" pandud, kuid koos saame survestada nende projektide jätkumisel riiki säästlike lahenduste projekteerimist meie kogukondade liikmete vajadustest lähtuvalt. Meie nägemus on luua paremad võimalused Jõelähtme valla põhja ja lõunapoolse osa ühendamiseks, mille praegune kiirtee selle pooleks lõiganud. Nimetatud maanteede rekonstrueerimisel on planeeritud ka kergliiklusteed, rattaparklaid, bussipeatusi, parklaid. Aga lähtuda tuleb nendest soovidest, mis on kohalikud esitanud ettepanekutena.

Meie vananevas ühiskonnas on oluline edasi tegeleda eakate probleemidega ja 55+ inimestega, kus just viimased sattuvad tihti oma ea tõttu löögi alla enne pensionile saamist, et vajalik info ja abi ka nendeni jõuaks. Igaüks meist, kes vähegi tahab ette võtta, saab panustada erinevate tegevuste ellu kutsumisesse, mis aitab sellel sihtgrupil püsida võimalikult kaua oma tuttavas elukeskkonnas, tegusana, liikuvana ja erksana!

Need ja paljud teisedki on teemad, millega olen eelnevalt kokku puutunud ja andnud oma panuse lõppeva volikogu koosseisu tegemistes. Valla arenguks ja selle käigus tekkivate probleemide ennetuseks või lahenduseks on vaja aga järjepidevat, läbimõeldud tegutsemist ka uue volikogu koosseisu ajal!

Kui sind kõnetasid minu seisukohad, olen tänulik toetuse eest volikogu valimistel! Kandidaat nr 145 TIIA VÄLK